
Rezumat: În articolul de față autorul vine să demonstreze că fundamentul şi 
viaţa familiei creştine reprezintă credința creştină. În parcursul său, autorul por- 
neşte de la premisa că credința este o experienţă antropologică, o realitate existen- 
ţială care îi determină modul de a gândi şi acționa, just atunci când este bazat pe 
adevărul natural. Continuă apoi cu situaţia creştinului în societatea actuală pro- 
fund schimbată, în care este invitat să seruteze credința, cu precădere în Anul 
Credinței (2012-2013). În cadrul aceluiaşi discurs despre credință, pr. I. Enăşoae 
caracterizează credința drept întâlnire cu Cristos şi transformare a vieţii, dar şi 
primire a revelaţiei lui Dumnezeu. După această analiză, autorul intră în proble- 
matica familiei, arătând care credință este fundamentul şi viața familiei creştine, 
răspunsul fiind o credință cu adevărat autentică. 

Cuvinte-cheie: credinţă, familie, creştin, Isus Cristos, adevăr, Dumnezeu, au- 
tenticitate, viață, creştinism, Anul Credinței. 


Summary: In this article the author wants to prove that the base and the life 
of the Christian family is the Christian faith. In his presentation, the author starts 
from the premise that faith is an anthropological experience, an existential state 
which determinates its way of acting and thinking, just when it's based in the 
natural truth. Then he carries further with the case of the Christian in today so- 
ciety, profoundly changed, in which he is invited to observe the belief, especially in 
the Year of Faith (2012-2013). In the same speech about faith, father I. Enăşoaie 
characterises faith as an encounter with Christ and a life transformation, but also 
an epiphany of God. After this decomposition, the author presents the case of the 
family, showing how faith is the base of the Christian family, the answer being a 
true faith indeed. 

Keywords: faith, family, Christian, Jesus Christ, truth, God, authenticity, life, 
Christianity, Year of faith. 


1. Credinţa, experienţă antropologică 


Observarea atentă şi critică a vieții şi a comportamentului personal şi 
social ne dezvăluie, fără vreun studiu socialogic aprofundat, că credința 
este o realitate existenţială evidentă, care invadează şi influențează întreaga 

existență umană. Sociologia nu ar întâmpina nici o dificultate în a demon- 
stra că, în comportamentul tuturor persoanelor, actele săvârşite din cre- 
dință sunt de departe cele mai frecvente față de cele împlinite în urma 
unui control autoconştient critic?. Cu toate că termenul credință ne în- 
dreaptă parcă instinctiv mintea la o experienţă religioasă, totuşi nu trebuie 
să uităm legătura sa strânsă cu viața umană în toate etapele sale evolutive. 
Scriitorul F Ardusso, în articolul său despre Credinţă, afirmă: 


Credința-încredere este orizontul care alimentează viaţa, şi, în mod expres, 
faza iniţială a experienței umane, la punctul la care cu uşurinţă s-ar putea 
subscrie afirmaţia conform căreia „la început este credința”. O credință-încre- 
dere originară precede, de fapt, toate mişcările explicite ale existenţei noastre 
şi le face posibile, cuprinzând toate formele concrete de credință, incluzând-o şi 
pe cea creştină. Aceasta s-ar putea chema cu numele de „credință transcenden- 
tală”, pentru că este condiția posibilităţii tuturor formelor de actualizare ale 
existenței noastre, care fac apel la libertatea nostră. Fiecare act liber se confi- 
gurează ca un act de credinţă prin care acordăm credit unui bine care apare 
demn de dedicare, şi care, ca atare, interpelează libertatea noastră în vederea 
unei decizii morale practice?. 


Credinţa este o realitate existenţială a persoanei umane care îi determi- 
nă modul de a gândi şi a acționa. Crezul unei persoane, care depăşeşte cu 
mult nivelul unei simple opinii, devenit convingere solidă, îi influențează 
şi-i determină toată existența. Crezul personal, convingerea fermă perso- 
nală, are capacitatea de a determina toată existența persoanei şi devine, în 
acelaşi timp, motivul şi imboldul determinant al gândirii, al deciziilor şi al 
acțiunilor personale. 

Gândirea, manifestarea verbală sau nonverbală a gândurilor şi a simță- 
mintelor, acţiunile şi relaţiile interpersonale, adică amsamblul constitutiv 
al exisenței umane, pot fi considerate ca autentic uman doar în cazul în 
care reprezintă expresia unei atitudini personale responsabile, atitudine 
fundamentată şi determinată de o convingere neclitită, bazată pe un ade- 
văr considerat solid şi inamovibil. 

Adevărul, cunoscut cu rațiunea, acceptat printr-o decizie liberă a voin- 
ței şi îndrăgit de inimă, devine mobilul determinat al deciziilor personale, 
care îşi va pune definitiv amprenta asupra întregii orientări a acțiunilor 
unei persoane umane. Adevărul, capabil să-i determine deciziile şi să mo- 
bilizeze acțiunile unui om, poate să îmbrace un dublu aspect: natural şi 
supranatural. 


2 Cf. G. COLOMBO, Professione teologica, Glossa, Milano 1996, 14. 
3 E Anpusso, „Fede”, în G. BAaRBaGLIO — G. Bor — S. Dranrci, Nuovo Dizionario di Teolo- 
gia, San Paolo, Cinisello Balsamo (Milano) 2002, 644-645. 

Putem spune că adevărul natural este cel prezent în Cosmosul existent 
şi pe care omul îl poate scruta cu capacităţile intelectului său ca şi cu po- 
tențele sale senzitive, pătrunzându-l mai profund sau doar în parte şi su- 
perficial, în funcţie de capacitatea de penetraţie a intelectului şi de perce- 
pere a simțurilor, precum şi de interesul depus pentru cunoaşterea acestui 
adevăr. 

Adevărul natural este cel pe care îl cuprinde şi îl dezvăluie o realitate 
existentă în creație, constituită într-un mod propriu şi care îi determină şi 
îi configurează natura sau specificitatea şi pe care îl putem percepe şi ana- 
liza cu capacităţile noastre cognitive. 

Adevărul supranatural este adevărul ce depăşeşte o anumită natură, 
dar care este specific naturii respective şi pe care îl conține şi îl revelează 
pentru a fi identificat şi recunoscut ca atare. În mod obişnuit, numim ade- 
văruri supranaturale acele adevăruri care sunt superioare naturii noastre 
umane şi depăşesc capacităţile noastre de cunoaştere, fără un ajutor pri- 
mit din exterior, de la o forță superioară naturii noastre umane. 

Cred că adevărul, capabil să-l ajute pe om să se cunoască, să ştie care 
este scopul său final şi să-i determine gândirea, orientarea şi decizia de a 
trăi viața într-un anumit mod, nu poate fi decât adevărul în completitudi- 
nea sa, adică adevărul care îmbrăţişează cele două aspecte, cel natural şi 
cel supranatural. Adevărul plenar, simbioză perfectă de adevăr natural şi 
supranatural, cunoscut, acceptat şi îndrăgit, este o veritabilă tensiune care 
poartă intrinsec capacitatea de a mobiliza şi a dinamiza ființa umană în 
procesul ei de realizare personală şi de colaborare conştientă la împlinirea 
societăţii în care trăieşte. 

Adevărurile naturale, în mod obişnuit, pot fi cunoscute în mai multe 
moduri. Unele adevăruri despre realităţile înconjurătoare, mai ales cele 
empirice, pot fi cunoscute prin experiența personală, de cele mai multe ori 
prin simţuri. Altele, superioare acestor adevăruri, pot fi cunoscute prin 
intuiție; altele prin studiu personal sau prin studiu dirijat de pedagogi; 
altele prin credință, adică prin adeziunea la un adevăr descoperit de o per- 
soană care are o anumită autoritate datorită competenţei sale obținute fie 
prin experiența sa personală, fie prin pregătirea sa profesională. 

Foarte multe adevăruri naturale, mai ales cele abstracte şi neevidente, 
pe care nu le putem cunoaşte experimental prin simțuri şi nici intuitiv, le 
cunoaştem prin credință, printr-o adezine conştientă la mărturia dată de o 
persoană competentă cu privire la adevărul cunoscut. Copiii cunosc multe 
lucruri datorită credinţei lor, adică datorită încrederii pe care o au în spu- 
sele părinţilor. Elevii şi studenţii dobândesc cunoştinţe şi au acces la ade- 
vărurile pe care le propun învățătorii şi profesorii prin credință, adică prin 

adeziunea lor intelectuală la mărturia dată de aceştia datorită autorităţii 
lor, autoritate conferită de competențele lor. 

Copiii, până la o anumită vârstă, elevii, studenţii sau oamenii care au 
un anumit nivel cultural, adică fiecare categorie umană, nu se simt stânje- 
niți sau umiliți din cauza acestui mod de cunoaştere prin credință, prin 
adeziune personală la adevărurile propuse de persoanele care au autorita- 
tea de a le propune, pentru că întreaga „existență umană este concret do- 
minată de credință”*. 

Dacă nu ar exista acest mod de cunoaştere, prin credință, prin încredrea 
acordată părinţilor şi educatorilor, care învață anumite adevăruri, nivelul 
de cunoaştere al omenirii ar fi foarte scăzut. El s-ar limita doar la cunog- 
tințele acumulate prin experiența personală, prin intuiţie şi prin studiu 
personal, iar acesta ar depinde de capacităţile fiecărei persoane, de timpul 
disponibil şi de interesul manifestat pentru cunoaşterea adevărurilor na- 
turale. Astfel, putem afirma că o mare parte dintre adevărurile naturale 
cunoscute de societatea umană sunt dobândite prin credință, prin adeziu- 
nea dată cu încredere persoanelor care, cu autoritate, ne propun adevăruri 
cunoscute de ei prin experinţă şi studiu personal sau primite prin tradiție 
de la generaţiile anterioare. 

Cred că putem afirma că credința umană, adică adeziunea încrezătoare 
acordată persoanelor care propun, cu autoritate, adevăruri cunoscute de 
ele, este o cale firească de cunoaştere a multor adevăruri, mai ales a adevă- 
rurilor naturale. Nu cred că am exagera dacă am afirma că credința, consi- 
derată ca încredere, este esenţa şi fundamentul cunoaşterii şi al deciziilor 
noastre personale. 

Oare când ne referim la cunoaşterea prin simțuri a adevărurilor empi- 
rice nu ne încredem în capacitatea simțurilor noastre de cunoaştere a anu- 
mitor adevăruri? Prin această credinţă, încredere în capacitatea simțurilor 
de a cunoaşte, sfidăm teama de a ne înşela, chiar dacă uneori ne înşelăm, 
cu adevărat, din cauza lipsei noastre de experiență sau ca urmare a unei 
informări insuficiente sau a unei educaţii neadecvate, sau chiar din cauza 
faptului că anumite persoane au profitat de încrederea acordată şi ne-au 
înşelat. 

Constatăm că credința umană, văzută ca încredere, este prezentă în 
toate categoriile de oameni şi se manifestă în toate relaţiile umane. Copiii 
se încred în părinți, elevii şi studenţii se încred în învățători şi profesori, 
cei bolnavi se încred în medici, cei care cumpără se încred în cei care vând, 
cei slabi se încred în cei puternici, cei care profesează o credință religioasă 


4 F. ARDUSSO, „Fede”, 645. 


CREDINŢA CREŞTINĂ, FUNDAMENTUL ŞI VIAȚA FAMILIEI CREŞTINE 81 


se încred în autorităţile care propun adevărurile acelei credințe. Lista ar 
putea continua. 

Putem spune că credința umană, considerată sub aspectul încrederii 
omului în propriile capacități cognitive şi în capacităţile de cunoaştere ale 
celorlalți oameni, este un dat existenţial, este o realitate indispensabilă a 
existenței umane, fără de care omul şi societatea umană nu pot progresa şi 
nici nu se pot realiza. 

Fiecare om este predispus, prin însăşi natura sa, să creadă, să se încrea- 
dă în capacitățile sale şi în capacităţile şi autoritatea celor înzestrați cu 
funcţii de răspundere în societate şi, astfel, poate ajunge la cunoaşterea 
adevărului şi apoi la decizia de a-şi conforma viața cu adevărul cunoscut şi 
acceptat. Acest impuls natural constant de a accepta cu încredere mărturia 
sau informaţia primită de la propriile capacități cognitive sau de la alte 
persoane consider că poate fi numit virtutea credinței naturale. 

Prin această virtute naturală a credinţei, fiecare ființă umană este pre- 
dispusă să accepte adevărurile descoperite personal, prin propriile capaci- 
tăți de cunoaştere, sau descoperite de o persoană care le cunoaşte şi, prin 
aceasta, are autoritate să le propună. 

Această înclinaţie naturală, de a accepta o mărturie primită cu privire 
la un adevăr cunoscut, cultivată constant, devine virtute, habitus, deprin- 
dere de a reacționa rapid şi cu uşurinţă în acceptarea adevărului dezvăluit. 
Această virtute umană, rod al predispoziției înnăscute şi al deciziei perso- 
nale, duce la cunoaşterea multor adevăruri naturale necesare ralizării per- 
soanei şi a societăţii umane. 


În viaţa omului, adevărurile crezute pur şi simplu rămân mult mai numeroase 
decât cele pe care el le dobândeşte printr-o verificare personală. De fapt, cine ar 
fi în stare să cearnă critic numeroasele rezultate ale ştiinţelor pe care se înte- 
meiază viața mdernă? Cine ar putea să controleze de unul singur fluxul infor- 
maţiilor, care zi de zi se primesc din toate părțile lumii şi care se acceptă, în li- 
nii mari, ca adevărate? În sfârşit, cine ar putea să refacă drumurile experienţei 
şi ale gândirii prin care omenirea a acumulat tezaure de înțelepciune şi de reli- 
giozitate? Omul, fiinţă care caută adevărul, este, aşadar, şi cel care trăieşte din 
credință’. 


Dacă pentru cunoaşterea devărurilor naturale este nevoie de virtutea 
credinței, de încredere în capacitățile proprii de cunoaştere, ca şi de încre- 
dere în capacităţile de cunoaştere ale celorlați oameni, cu atât mai mult 
este necesară credința pentru a cunoaşte adevărurile supranaturale, care 
transcend capacitățile de cunoaştere ale naturii umane. Experienţa vieții 
ne arată că natura umană este înzestrată intrinsec cu predispoziția credinţei; 


5 IOAN PAUL AL II-LEA, Scrisoarea enciclică Fides et ratio, 31. 

mai întâi, ca încredere necondiționată şi inconştientă, şi aceasta o întâlnim 
la copiii care nu au ajuns încă la vârsta uzului conştient al rațiunii, apoi, ca 
încredere şi adeziune conştientă la mijlocele congnitive personale, ca şi la 
mărturia dată de persoanele competente cu privire la adevărurile pe care 
le cunosc şi ni le destăinuie. 

Constatăm că Dumnezeu, Creatorul, l-a înzestrat pe om cu darul de a 
crede, cu această virtute naturală de a se încrede în mărturia dată de oa- 
meni cu privire la anumite adevăruri cunoscute de ei şi propuse spre cu- 
noaştere şi acceptare de ceilalți oameni. Cred că putem vedea în această 
predispoziție la credință-încredere, virtute naturală inoculată de Dumne- 
zeu în intimul naturii umane, o veritabilă pregătire a omului pentru un 
dar superior: cel al credinței teologale. 

Putem spune că Dumnezeu, după cum afirmă învăţătura creştină, care 
susține că harul divin presupune natura pe care, nu numai că nu o anihili- 
ază, ci o preia şi o perfecționează, în înțelepciunea sa, transformă prin har 
darul credinței naturale, prezent intrinsec în natura umană, în virtutea 
supranaturală a credinţei. 

Virtutea teologală a credinţei, rod al acțiunii harului divin de metamor- 
fozare a credinței umane naturale în credință supranaturală divină, este 
semnul iubirii binevoitoare a lui Dumnezeu față de omul care primeşte 
umil darul său. Virtutea teologală supranaturală a credinţei, infuzată de 
Dumnezeu în ființa omului botezat, devine capacitatea constantă a creşti- 
nului de a crede că Dumnezeu există, de a considera ca adevărate toate 
acțiunile divine şi cuvintele revelate şi de a adera la acestea printr-un act 
personal şi conştient, sub influxul ajutorului Duhului Sfânt. 

Revelația biblică, interpretată autentic, păstrată intactă şi transmisă 
prin Tradiţia Bisericii, dezvăluie că Dumnezeu îi oferă fiecărui om, care 
este dispus să primească oferta sa iubitoare, darul minunat al credinței 
supranaturale. 


2. Creştinul scrutează credinţa 


În timpul acestui An al Credinței, creştinul, fie personal, fie în cadrul 
propriei familii, este chemat să se angajeze in medio Ecclesiae să aibă pro- 
pria contribuţie specifică la noua evanghelizare promovată de Sfântul Sca- 
un, deoarece „conținuturile esenţiale care de secole constituie patrimoniul 
tuturor credincioşilor au nevoie să fie confirmate, înțelese şi aprofundate 
în manieră mereu nouă, cu scopul de a da mărturie coerentă în condiţii 
diferite de cele din trecut”. 


6 Cf. Catehismul Bisericii Catolice, 153. 
1 BENEDICT AL XVI-LEA, Scrisoarea Porta fidei, 4. 

Astăzi, când trăim într-o societate profund schimbată, cu o cultură flu- 
idă, Biserica se străduieşte ca, printr-un limbaj mai inteligibil şi mai acce- 
sibil oamenilor timpului nostru, să transmită credința, să comunice Evan- 
ghelia, pentru ca adevărurile creştine să fie lumină în noile transformări 
culturale, iar creştinii să fie capabili să dea cont de speranța pe care o 
poartă (cf. 1Pt 3,14). 

Astăzi, procesele secularizării şi ale unei mentalități nihiliste atât de 
răspândite, în care totul pare relativ, au marcat puternic mentalitatea co- 
mună. În cadrul unei asemenea mentalități, se pare că mulți îşi trăiesc 
viața cu mult dezinteres, fără idealuri clare şi fără speranţe solide, în ca- 
drul unor legături sociale şi familiale permisive şi mult prea provizorii. 

Se poate observa, fără prea mult efort, că o bună parte dintre noile ge- 
nerații nu sunt serios educate pentru căutarea adevărului şi a sensului 
profund al existenței; nu sunt pregătite să depăşească contingentul; nu 
sunt formate pentru a ajunge la o veritabilă stabilitate a afectelor şi nici la 
încredere în propriile capacităţi, în semenii lor sau în Dumnezeu. 

Dimpotrivă, relativismul, ajuns o cultură larg răspândită, duce la faptul 
de a nu avea puncte ferme; suspiciunea şi instabilitatea provoacă serioase 
rupturi în raporturile umane; viața este trăită în cadrul experimentelor de 
scută durată, care exclud asumarea oricărei responsabilități. În cadrul unui 
asemenea ambient social şi moral, în care individualismul şi relativismul 
şi-a pus profund amprenta asupra multor contemporani, nu este de mirare 
că unii dintre creştinii noştri nu au rămas imuni în fața acestor noi situații, 
mai ales în ceea ce priveşte trăirea şi transmiterea credinţei creştine. 


Investigația promovată în toate continentele pentru celebrarea Sinodului Epi- 
scopilor despre Noua Evanghelizare a evidenţiat câteva [situații existente în 
comunităţile creştine]: o credinţă trăită într-un mod pasiv şi privat, refuzarea 
educaţiei la credinţă, fractura dintre viață şi credință. 


În discursul din cadrul Audienţei generale, papa remarcă faptul că 
„creştinul adesea nu cunoaşte nici măcar nucleul central al propriei cre- 
dinţe catolice, al Crezului, aşa încât lasă spaţiu unui anumit sincretism şi 
relativism religios, fără claritate cu privire la adevărurile care trebuie cre- 
zute şi la singularitatea mântuitoare a creştinismului”. Şi indică drumul 
sigur ce trebuie urmat: „Trebuie să ne întoarcem la Dumnezeu, la Dumne- 
zeul lui Isus Cristos, trebuie să redescoperim mesajul Evangheliei, să-l fa- 
cem să intre în mod mai profund în conştiințele noastre şi în viața zilnică”?. 


8 BENEDICT AL XVI-LEA, Audienţa generală de miercuri (17 octombrie 2012), despre Anul 
Credinței. 

9 BENEDICT AL XVI-LEA, Audienţa generală de miercuri (17 octombrie 2012), despre Anul 
Credinței. 

De aici apare necesitatea ca fiecare credincios să aprofundeze, printr-o 
cateheză sistematică, prin meditaţie şi chiar prin rugăciune asiduă, darul 
inefabil al virtuții teologale a credinţei, valoarea acestei virtuţi şi rolul aces- 
teia în viața cotidiană a creştinului. Cunoaşterea valorii virtuţii supranatu- 
rale a credinţei îi permite creştinului să acceadă la obiectul său: adică la 
Dumnezeu, Adevărul suprem, care luminează ansamblul existențial uman 
cu lumina supranaturală - sub ratione Dei. Aceeaşi credință însuflețeşte ca- 
ritatea, trezeşte în creştin dinamismul spiritual care-l determină să explore- 
ze fără încetare „înțelepciunea lui Dumnezeu, cea de multe feluri, după pla- 
nul veşnic pe care l-a stabilit în Cristos Isus Domnul nostru” (Ef 3,10-11). 

Aşa cum a scris sfântul Toma de Aquino, „un om care are pregătită vo- 
ința de a crede iubeşte adevărul pe care-l crede, reflectă asupra lui şi îl 
îmbrățişează cu motivațiile pe care le poate găsi (cum enim homo habet 
promptam voluntatem ad credendum, diliget veritatem creditam et super 
ea excogitat et amplectitur si quas rationes ad hoc invenire potest)” ”. 

Laicul creştin este chemat ca, prin viața sa, inspirată şi călăuzită de 
credință, să colaboreze cu ierarhia Bisericii pentru „a încultura” în socie- 
tatea în care trăieşte conținuturile inteligibile ale „credinței care a fost 
transmisă credincioşilor o dată pentru totdeauna” (Iuda 3). 

Credinciosul laic este îndemnat de Papa Benedict al XVI-lea, în Porta 
fidei, să acorde o atenţie deosebită şi actului de a crede, pentru ca astfel să 
„înţeleagă în mod mai profund nu numai conținuturile credinței, ci împre- 
ună cu acestea şi actul cu care decidem să ne încredințăm total lui Dumne- 
zeu, în deplină libertate. De fapt, există o unitate profundă între actul cu 
care se crede şi conținuturile cărora le dăm asentimentul nostru”!!. 

Credinciosul care doreşte să cunoască însuşi actul de a crede, călăuzit 
de lumina rațiunii şi a învăţăturii Bisericii, descoperă „conveniența”!?, 
consonanța dintre actul său liber uman şi acțiunea prevenitoare şi susțină- 
toare a harului lui Dumenzeu, ajungând, astfel, să considere credința sa ca 
„fundamentul întregului edificiu spiritual (fundamentum totius spiritualis 
aedificii)”*, în sensul că credința sa dă formă tuturor dimensiunilor vieţii 
creştine, personale, familiale şi comunitare. 

Creştinul implicat profund în trăirea credinței vrea să ajungă la o „cunoaş- 
tere care generează, hrăneşte, apără şi întăreşte credința suprem mântui- 
toare”!t. Creştinul nu se mulţumeşte numai cu o cunoaştere rațională a 


10 TOMA DE AQUINO, Summa theologiae, IIa-IIae, q. 2, a. 10. 

1 BENEDICT AL XVI-LEA, Scrisoarea Porta fidei, 10. 

12 Cf. IOAN PAUL AL II-LEA, Scrisoarea Fides et ratio, 31-33. 

13 TOMA DE AQUINO, În III Sent.,d. 23, q. 2, q.1, a. 1, ad 1; cf. IDEM, Summa theologiae, 
Ia-IIae, q. 4, a. 7. 

14 AUGUSTIN DE HIPPONA, De Trinitate, XIV, 1, 3. 

credinței, ci vrea mai mult, vrea să ajungă, conform sfântului Augustin, la 
„bucuria adevărului” (gaudium de veritate) descoperit şi a comuniunii 
depline cu acesta, iar dacă acest adevăr este o Persoană, cu atât mai mult 
tânjeşte după acest adevăr. 

Sfântul Toma de Aquino distinge în actul credinței trei dimensiuni: 


Există o diferinţă între a spune „îl cred pe Dumnezeu” [credo Deum] (unde îl 
înțeleg ca obiect al credinţei) şi a spune „cred lui Dumnezeu” [credo Deo] (unde 
îl indic ca pe acela care atestă), sau „cred în Dumnezeu” [credo in Deum] (unde 
îl indic ca destinaţie a actului meu de credință). Dumnezeu poate să fie consi- 
derat obiectul, martorul şi scopul credinței: dar dacă obiectul sau martorul 
credinței poate să fie şi o creatură, scopul ultim al credinţei nu poate să fie de- 
cât Dumnezeu, pentru că spiritul nostru nu poate să fie îndreptat spre altcine- 
va decât spre Dumnezeu ca spre propriul scop!f. 


Credinţa în Dumnezeu sau a crede în Dumnezeu (credere in Deum) con- 
stituie trăsătura constitutivă esenţială a dinamismului credinței. Aceasta 
vrea să spună că, în adeziunea sa personală de credință la Cuvântul lui 
Dumnezeu, credinciosul este atras irezistibil de Binele absolut care este 
Sfânta Treime, desăvârşit fericită. 

Este manifestarea clară a dorinței de fericire, înrădăcinată în adâncul 
ființei noastre, care pune spiritul uman în tensiune, pentru a-l conduce la 
abandonarea încrezătoare a întregii sale vieți în mâinile iubitoare ale lui 
Dumnezeu, Tatăl Domnului nostru Isus Cristos”. Văzută în această per- 
spectivă, putem afirma că credința produce tuturor celor „îndrăgostiți de 
frumusețea spirituală”! o reală pregustare a bucuriilor vieţii veşnice. 

În discursul ținut la Audienţa generală de miercuri, 17 octombrie 2012, 
Despre Anul Credinței, Papa Benedict al XVI-lea arăta că Anul special con- 
vocat prin Scrisoarea enciclică Porta fidei 


este o ocazie importantă pentru a ne întoarce la Dumnezeu; pentru a aprofun- 
da şi a trăi cu mai mare curaj propria credință; pentru a întări apartenența la 
Biserică, „maestră de umanitate” care, prin vestirea Cuvântului, celebrarea 
Sacramentelor şi operele de caritate, ne conduce să-l întâlnim şi să-l cunoaştem 
pe Cristos, Dumnezeu adevărat şi om adevărat; pentru ca Biserica să reînno- 
iască entuziasmul de a crede în Isus Cristos, unic mântuitor al lumii, să reîn- 
suflețească bucuria de a merge pe calea pe care ne-a indicat-o şi să mărturiseas- 
că în mod concret forța transformatoare a credinței”. 


15 AUGUSTIN DE HIPPONA, Confessiones, X, 23, 33. 

16 TOMA DE AQUINO, In Ioannem, c. 6 lectio 3. 

17 Cf. Mesajul Comisiei Telogice Internaţionale cu ocazia Anului Credinței. 

18 AUGUSTIN DE HIPPONA, Regula ad servos Dei, 8, 1. 

19 BENEDICT AL XVI-LEA, Audienţa generală de miercuri (17 octombrie 2012), despre Anul 
Credinței. 

3. Credinţa creştină, întâlnirea cu Cristos 
şi transformarea vieţii 


Fericitul loan Paul al II-lea afirmă în Fides et ratio: 


Omul, prin natura sa, caută adevărul. Căutarea aceasta nu este destinată doar 
să dobândească adevăruri parţiale, faptice sau ştiinţifice; el nu caută doar bine- 
le adevărat pentru fiecare dintre deciziile sale. Căutarea sa tinde către un ade- 
văr ulterior care să fie în stare să explice sensul vieţii; de aceea, este o căutare 
care nu se poate termina decât în absolut. Datorită capacităţilor sădite în gân- 
dire, omul este în stare să întâlnească şi să recunoască un asemenea adevăr. 
Întrucât este vital şi esenţial pentru existenţa sa, la un astfel de adevăr se 
ajunge nu numai pe calea raţională, ci şi prin lăsarea încrezătoare pe mâna 
altor persoane care pot garanta certitudinea şi autenticitatea adevărului în- 
suşi. [...] Din ceea ce am spus până aici, rezută că omul se găseşte într-un drum 
de căutare, interminabil din punct de vedere uman: căutarea adevărului şi că- 
utarea unei persoane în care să se încreadă. Credinţa creştină îi vine în întâm- 
pinare, oferindu-i posibilitatea concretă de a vedea realizat scopul acestei cău- 
tări. De fapt, depăşind stadiul simplei credinţe, ea introduce omul în acea 
ordine a harului care îi permite să participe la misterul lui Cristos, în care i se 
oferă cunoaşterea adevărată şi concretă despre Dumnezeu Unul şi Intreit. Ast- 
fel, în Cristos, care este adevărul, credința recunoaşte ultimul apel care este 
adresat omenirii, ca să poată împlini ceea ce experimentează ca dorință şi nos- 
talgie”. 


Chiar dacă învățătura şi acțiunile salvifice ale lui Cristos, tezaurizate de 
Apostoli şi transmise Bisericii, constituie creştinismul, „religie coborâtă în 
istorie”2!, creştinismul nu este nici o ideologie, nici o oarecare doctrină re- 
ligioasă şi nici un program-proiect pentru viață, ci este „har, este surpriza 
unui Dumnezeu care, nemulțumindu-se doar să creeze lumea şi omul, a 
intrat în pas cu creatura sa şi, după ce a vorbit în multe rânduri şi în multe 
moduri «prin profeţi, în cele din urmă ne-a vorbit prin Fiul» (Evr 1,1-2)”2%. 

În creştinism, afirmă Papa Benedict al XVI-lea, 


nu este vorba despre întâlnirea cu o idee sau cu un proiect de viață, ci cu o 
Persoană vie care ne transformă în profunzime pe noi înşine, revelându-ne 
adevărata identitate de fii ai lui Dumnezeu. Întâlnirea cu Cristos reînnoieşte 
raporturile noastre umane, orientându-le, din zi în zi, la o mai mare solidarita- 
te şi fraternitate, în logica iubirii”. 


20 IOAN PAUL AL II-LEA, Scrisoarea enciclică Fides et ratio, 33. 

21 IOAN PAUL AL II-LEA, Scrisoare apostolică Novo millennio ineunte, 5. 

22 JOAN PAUL AL II-LEA, Scrisoare apostolică Novo millennio ineunte, 4. 

23 BENEDICT AL XVI-LEA, Audienţa generală de miercuri (17 octombrie 2012), despre Anul 
Credinței. 

Iar Fericitul loan Paul al II-lea scrie în Novo millennio ineunte urmă- 
toarele: 


Receptat în misterul său divin şi uman, Cristos este fundamentul şi centrul 
istoriei, devenindu-i sensul şi scopul ultim. [...]. Întruparea sa, care culminează 
cu misterul său pascal şi în darul Spiritului, constituie inima pulsantă a timpu- 
lui, ora misterioasă în care împărăţia lui Dumnezeu s-a apropiat de noi (cf. Me 
1,15), ba chiar a pus rădăcini, ca sămânță destinată să devină un mare arbore 
(cf. Me 4,30-32), în istoria noastră”. 


Credinţa în Cristos nu este un simplu fapt care interesează zona ştiinţei 
intelectuale, ci înseamnă o veritabilă schimbare care implică viața, pe noi 
înşine în întregime: inteligență, voință, inimă, sentiment, emoţii, corpore- 
itate şi relații umane. Prin credinţa în Cristos, totul se schimbă cu adevă- 
rat, în noi şi pentru noi, şi se revelează cu claritate viitorul nostru destin, 
adevărul vocației noastre, în cadrul istoriei, sensul vieţii şi se deschide ape- 
titul de a călători cu curaj şi încredere în Cristos spre patria cerească. 

Pentru ca credinţa în Cristos să fie o forță dinamică şi transformatoare 
a vieții noastre, aceasta trebuie să fie nu un oarecare element al vieții, ci 
elemenul fundamental şi determinat al gândirii şi al acțiunii creştine. 

Credinţa noastră, care mărturiseşte cu tărie că Dumnezeu este iubire, 
care s-a apropiat de om, întrupându-se şi dăruindu-se pe cruce pentru a ne 
face părtaşi la natura şi viața sa divină, ne indică itinerarul iubirii ca sin- 
gura cale care îl poate realiza plenar pe fiecare om. 

Astăzi, când unele curente ideologice vor să-şi impună cu încrâncenare 
vizunile antropologice, deseori atât de dezumanizante, ca „noi cuceriri ale 
civilizației”, este necesar să reafirmăm cu claritate învățătura şi credința 
noastră creştină. 

De aceea, Papa Benedict al XVI-lea afirmă că 


nu există adevărată umanitate decât în locurile, în gesturile, în timpurile şi în 
formele în care omul este însufleţit de iubirea care vine de la Dumnezeu, se 
exprimă ca dar, se manifestă în relaţii bogate în iubire, în compasiune, în aten- 
ție şi în slujire dezinteresată față de celălalt. Unde există dominare, posesie, 
exploatare, comercializarea celuilalt pentru propriul egoism, unde există aro- 
ganța eului închis în el însuşi, omul este sărăcit, degradat, desfigurat. Credinţa 
creştină, activă în caritate şi puternică în speranță, nu limitează, ci umanizea- 
ză viaţa, ba chiar o face pe deplin umană”. 


Credinţa înseamnă a primi revelaţia lui Dumnezeu, care ne face cunos- 
cut cine este El, cum acționează, care sunt proiectele sale pentru noi, 


24 JOAN PAUL AL II-LEA, Scrisoare apostolică Novo millennio ineunte, 5. 
25 BENEDICT AL XVI-LEA, Audienţa generală de miercuri (17 octombrie 2012), despre Anul 
Credinței. 

înseamnă a primi mesajul lui Cristos, capabil să ne transforme întreaga 
viață. Cu siguranţă că misterul lui Dumnezeu rămâne transcendent, depă- 
şeşte capacităţile noastre de intuiţie şi de gândire, este dincolo de riturile 
cu care celebrăm sfintele sacramente şi de rugăciunile noastre, cu toate 
acestea, el ni se revelează. 

Prin revelație Dumnezeu se autocomunică, ni se face accesibil. Datorită 
harului său noi suntem făcuţi capabili să ascultăm Cuvântul său şi să pri- 
mim adevărul său. 

Prin toate acestea putem să recunoaştem măreția credinţei: cum afirmă 
actualul Papă: 


Dumnezeu, în iubirea sa, creează în noi - prin lucrarea Duhului Sfânt - condi- 
tiile adecvate ca să putem recunoaşte Cuvântul său. Insuşi Dumnezeu, în voin- 
ţa sa de a se manifesta, de a intra în contact cu noi, de a se face prezent în isto- 
ria noastră, ne face capabili să-l ascultăm şi să-l primim. Sfântul Paul exprimă 
aceasta cu bucurie şi recunoştinţă, astfel: „Şi, de aceea, noi îi mulțumim lui 
Dumnezeu fără încetare, pentru că, primind cuvântul lui Dumnezeu pe care l- 
ați auzit de la noi, l-aţi primit nu ca pe un cuvânt al oamenilor, ci aşa cum este 
într-adevăr, ca pe cuvântul lui Dumnezeu, care acționează cu putere în voi, cei 
care credeţi” (1Tes 2,13)%. 


4. Credinţa, fundamentul şi viaţa familiei creştine 


Credinciosul laic, care l-a descoperit pe Cristos, l-a îndrăgit şi a acceptat 
să colaboreze cu el la realizarea planurilor divine, se angajează să urmeze 
chemarea sa la căsătorie, luîndu-l pe Isus ca model, inspirator şi prieten al 
vieţii sale de familie. Pentru creştinul căsătorit, Cristos devine model de 
trăire a credinţei, pentru că el este „începutul şi desăvârşirea credinței” 
(Eur 11,6). Cristos devine inspiratorul planurilor şi al acţiunilor sale, în- 
trucât Cristos a venit nu să facă voia sa, ci „voia Tatălui” şi ceea ce îi place 
Tatălui. Îl alege ca model de trăire a iubirii: a unei iubiri totale, fără condi- 
ţii şi rezerve, a unei iubiri fidele, capabilă să treacă peste eventualile infi- 
delități provocate de slăbiciunile umane, de ispitele puternice şi de exem- 
plele negative din societatea actuală. Îl alege ca prieten fidel la care 
apelează cu încredere, primindu-l în viaţa sa în sfânta Euharistie, pentru 
a fi capabil să-l imite în toate. 

Pe un astfel de fundament, creştinul căsătorit îşi construieşte viața de 
familie pe o stâncă solidă care nu se va surpa niciodată, în ciuda tuturor 
ploilor, vânturilor şi şuvoaielor ideologiilor, în ciuda persecuțiilor sau a su- 
ferințelor ce se vor abate asupra familiei sale. 


26 BENEDICT AL XVI-LEA, Audiența generală de miercuri (17 octombrie 2012), despre Anul 
Credinței. 

Laicul creştin, care şi-a clădit casa familiei sale pe temelia de nezdrun- 
cinat a încrederii totale în iubirea fidelă a lui Cristos, nu va rămâne nicio- 
dată deziluzionat. Credinţa, ca fundament solid pentru construcția unei 
familii creştine, trebuie să fie una autentică. Am putea să ne întrebăm în 
ce constă autenticitatea credinței creştine pentru a putea deveni funda- 
mentul solid şi statornic al unei familii creştine. 

Desigur, nu este autentică acea credinţă care este un simplu sentiment 
religios, o pură înclinaţie naturală de a crede în Dumnezeu. 

Este lipsită de autenticitate credința-tradiţie, credința superficială pri- 
mită de la înaintaşii noştri, fără o informare solidă asupra adevărurilor de 
credință, printr-o catehizare sistematică, şi fără o formare la manifestarea 
ei prin practici religioase şi prin trăirea spiritului carităţii creştine. 

Nu este autentică credința pur intelectuală, adică cunoaşterea adevăru- 
rilor religioase, dar fără a le considera principii solide după care să fie călă- 
uzită viața zilnică, particulară sau socială. 

Nu sunt semne de credință autentică practicile de pietate făcute dintr-o 
simplă obişnuiță sau participarea la sfânta Liturghie duminicală dintr-o 
obligație impusă de porunca lui Dumnezeu sau a Bisericii. 

Neautentică este şi credința care se limitează doar la practicile de pieta- 
te şi primirea sfintelor Sacramente fără ca acestea să determine implicarea 
creştinului în viața comunitară şi la nivel social. 

Autentică poate fi considerată credința care se bazează pe o cunoaştere 
adecvată a adevărurilor revelate, propuse autentic de Magisteriul Bisericii, 
adevăruri care devin principii călăuzitoare ale vieţii creştine, fundamente 
ale deciziilor importante luate în privinţa vieții particulare, dar şi a vieţii 
comunitare şi sociale. 

Autentică este credința care călăuzeşte gândirea, voința, simțămintele, 
alegerile, relațiile umane şi trăirea iubirii la toate nivelurile. 

Autentică este credinţa care cultivă, cu perseverenţă, virtuțile umane şi 
creştine; foloseşte practicile de pietate şi celebrează sfintele Sacramente ca 
mijloace supranaturale pentru a creşte în iubire şi a deveni o imagine vie a 
lui Cristos, care trăieşte în Biserica sa şi continuă să acționeze prin mădu- 
lare trupului său mistic. 

Autentică este credinţa care îl determină pe creştin să se străduiască 
mereu să descopere planul şi proiectul lui Dumnezeu cu privire la viața sa 
şi să se facă mereu disponibil să-l împlinească. 

Autentică este credința care se manifestă ca încredere totală şi necondi- 
ționată în iubirea şi Providența lui Dumnezeu şi în prezenţa şi acțiunea 
misterioasă, dar eficientă, a lui Cristos înviat în istoria omenirii. 

Credința autentică îşi arată eficacitatea prin iubire, pentru că „Credin- 
ţa vie «lucrează prin iubire» (Gal 5,6)”2. Creştinul animat de o astfel de 
credință şi înflăcărat de o iubire adevărată față de Dumnezeu „nu mai stă 
în fața lui Dumnezeu ca un sclav, stăpânit de frica servilă, nici ca un mer- 
cenar în căutarea plăţii, ci ca un fiu care răspunde la iubirea «Celui care 
ne-a iubit mai întâi» (1In 4,19)”%. 

O asemenea credință, cu siguranță, va determina alegerea responsabilă 
a partenerului pentru întemeierea unei familii şi va pregăti climatul mani- 
festării unei iubiri autentice umane şi creştine, iubire matură, capabilă de 
fidelitate şi de deschidere totală la planul lui Dumnezeu. Credința, încre- 
derea totală în iubirea milostivă şi binevoitoare a lui Dumnezeu şi abando- 
narea deplină în braţele iubitoare ale Tatălui ceresc, încrederea totală în 
iubirea fidelă a lui Cristos, mort şi înviat, precum şi încrederea deplină în 
prietenia Duhului Sfânt, va constitui fundamentul şi viața familiei creşti- 
ne. Un asemenea mod de a gândi şi de a trăi credința creştină va duce la 
împlinera familiei şi la transmiterea credinţei la generaţiile viitoare, pre- 
cum şi la îmbogățirea Bisericii lui Cristos şi a societăţii umane. 


21 Catehismul Bisericii Catolice, 1814. 
2% Catehismul Bisericii Catolice, 1828. 


